મે 1995માં ફ્રાંસમાં શાસકો બદલાયા, 62 વર્ષીય ઝાક શિરાક 7 વર્ષ માટે ફ્રાંસના નવા રાષ્ટ્રપતિ નિયુક્ત થયા, જે ત્રીજા પ્રયત્ને સફળ થયા હતા. રાષ્ટ્રપતિ ફ્રાંસ્વા મિત્તરોં પણ ત્રીજા પ્રયત્ને સફળ થયા હતા. ફ્રાંસની રાજવ્યવસ્થા જ એ પ્રકારની છે કે ત્યાં અનુભવદગ્ધ રાજનીતિજ્ઞ જ રાષ્ટ્રપતિ થઈ શકે છે, ઇન્દિરાપુત્ર હોવાને લીધે કે રાજીવજીની વિધવા હોવાને લીધે ખુરશી વારસામાં મળતી નથી. 1981માં મિત્તરોં રાષ્ટ્રપતિ ચૂંટાયા પછી ફરીથી બીજીવાર ચૂંટાયા અને 1995માં એમણે પદત્યાગ કર્યો. એમનું 14 વર્ષનું રાષ્ટ્રપતિત્વ એ ફ્રાંસના આધુનિક ઇતિહાસનો રેકર્ડ છે. આજે મિત્તરોં 78 વર્ષના છે, પ્રોસ્ટ્રેટ કૅન્સરના અસાધ્ય રોગમાં મરણોન્મુખ છે, પૂરા ફ્રાંસની હમદર્દી એમની સાથે છે. આ વિશ્વકક્ષાના મહાન ફ્રેંચ રાજનીતિજ્ઞ સત્તા છોડ્યા પછી તરત જ બહાર નીકળી ગયા. એ પેરિસમાં એફિલ ટાવર પાસે એક ફ્લૅટમાં રહેવા ચાલ્યા ગયા છે. એમની પાસે 4 માણસોનો સ્ટાફ છે, જે ફ્રેંચ સરકાર આપે છે, બે બોડીગાર્ડ અને બે ડ્રાઇવર. બસ. અને માસિક પેન્શન 40 હજાર ફ્રેંક એટલે કે 5000 પાઉંડનું! ભૂતપૂર્વ રાષ્ટ્રપતિ મિત્તરોંને સરકાર તરફથી માત્ર એક જ મોટરકાર મળે છે. જે માણસ 14 વર્ષ સુધી ફ્રાંસનો રાષ્ટ્રપતિ રહ્યો, એલિસી પૅલેસનાં પગથિયાં ઊતરીને એક જ મિનિટમાં સામાન્ય ફ્રેંચ નાગરિક બની ગયો! ફ્રેંચ પ્રજાની સાથે આપણને પણ ગાવાનું મન થઈ જાય એવી આ ઘટના છે: "વિવા લ ફ્રોંસ!" (ફ્રાંસ અમર રહે!)